Sleep jy jou wa wettiglik?Foto: Alamy In die dae, voor 2000, as jy jou rybewys geslaag het, was dit nog in jou identiteitsdokument geplaas. Dit was die ou kode 8-lisensie. Die publiek kon in daardie stadium enige geremde-sleepwa tot en met 3 500 kg sleep. Toe kom die aardige kode B. Die wet bepaal dat mens slegs tot en met 750 kg mag sleep met ŉ gewone kode B, die standaardlisensie wat die meerderheid van die publiek nou mee bestuur. Die Automobiel-Assosiasie (AA) en die wet sê vir ons dit is onwettig om ŉ karavaan swaarder as 750 kg te sleep met ŉ gewone kode B-lisensie – en sou daar iets gebeur, sal jou versekering jou heel moontlik in die sop laat. Die AA het ŉ oefening gedoen waar hulle 20 toetsstasies gekontak het en, ten spyte van herhaalde pogings, het 17 van dié toetsstasies nie hul telefone geantwoord nie. Van die drie oorblywende stasies het die Bloemfontein-toetsstasie foutiewelik gesê dat motoriste hul karavane met ŉ kode B mag sleep. Die toetsstasies in Tzaneen (Limpopo) en Ladysmith (KwaZulu-Natal) het die akkuraatste inligting weergegee. Die wet het nie ruimte vir ŉ eenvoudige opgradering van ŉ kode B na ŉ EB-lisensie [wat jy benodig om ŉ karavaan van meer as 750 kg te sleep] nie. Die motoris moet die leerlinglisensie asook die praktiese toets oorneem, met ŉ sleepwa bo 750 kg GWM. Met só min terugvoer van die verskeie toetssentrums is dit moeilik om te bepaal watter sentrums die kapasiteit het om toetse te bied met ŉ sleepwa of karavaan. Die beste raad sou wees om seker te maak jou sleepvoertuig en sleepwa of karavaan is padwaardig en gelisensieer, oorskry nie die GWM van die sleepwa of karavaan nie, en seker te maak jou sleepwa of karavaan se GWM is minder as die sleepvoertuig se tarragewig… en bekom die EB-lisensie. Dit is amper vakansie-tyd, ry veilig! Grafika: AA